<classify> Reli ya kisasa ya Standard Gauge SGR ikikamilika, Tanzania itaingia katika orodha ya nchi tano barani Afrika zenye treni ya kisasa ya umeme.Morocco ndio nchi ya Kwanza kuwa na treni ya umeme pamoja na Afrika Kusini. Kenya, Ethiopian na Tanzania ndio zipo kwenye ujenzi wa mradi huo wa treni za mwendokasi.Mkurugenzi wa Shirika la Reli Tanzania TRC Masanja Kadogosa alisema mradi huo Tanzania unatekelezwa kwa fedha za ndani. Kadogosa aliyasema hayo katika ziara maalum ya Mkuu wa Mkoa wa Dar es Salaam, Paul Makonda na makundi mbalimbali ya vijana walipotembelea mradi wa ujenzi wa reli hiyo ya kisasa kipande cha kutoka Dar es Salaam hadi Morogoro chenye urefu wa km 300.Makonda aliambatana na kundi la watu zaidi ya 600 kutoka fani tofauati wakiwemo wasanii. Kadogosa alisema katika mradi huo, asilimia 96 ya watu walioajiriwa ni Watanzania.Alisema awamu ya kwanza ya mradi huo wa reli kutoka Dar es Salaam hadi Makutupora unagharimu shilingi. trilioni 7.1. Pia mradi wa ujenzi wa reli hiyo yenye urefu wa km 1,219 kutoka Dar es Salaam hadi Mwanza umegawanyika katika vipande vitano, kipande cha kwanza ni kutoka Dar es Salaam hadi Morogoro chenye urefu km 300 na unagharimu shilingi trilioni 2.7.Kipande kingine ni kutoka Morogoro hadi Makutupora chenye urefu wa km. 422 ambacho kinagharimu shilingi trilioni 4.4, Makutupora hadi Tabora km. 376.5, Tabora hadi Isaka km 162.5 na Isaka hadi Mwanza km. 311.25. Utandikaji wa reli umeshaanza hadi sasa zaidi kilomita 15 zimetandikwa. Na zoezi la utandikaji bado linaendelea.huo,alisema.Injinia wa Mradi kwa kipande cha Dar es Salaam Morogoro, Machibya Masanja, alisema mradi huo utakuwa na vivuko 17 vya juu na vivuko 15 vya chini sambamba na madaraja. Alisema katika eneo la Soga mkoa Pwani itakuwa kiungio cha reli hiyo ya umeme ambapo reli ya kisasa itapita juu na ile ya kawaida itapita chini.Alisema katika kipande cha Dar es Salaam Morogoro, mbali ya kazi ya kutandika reli kazi nyingine zinazoendelea ni ujenzi wa madaraja, makaravati, kuzalisha mataruma, ujenzi wa miundombinu ya ishara ya mawasiliano na nguzo za umeme. Kwa upande wa mataruma uzalishaji umeanza katika kiwanda kilichopo eneo la Soga mkoani Pwani na kiwanda hicho kinatarajia kuzalisha mataruma 1,200,400 kwa kipande cha Dar es Salaam Makutupora. Kwa kipande cha Dar es Salaam Morogoro yatazalishwa mataruma 500,100 na kipande cha Morogoro Makutupora mataruma 703,300.Mataruma tunazalisha hapa nchini kwa kutumia malighafi kutoka katika viwanda vyetu. Taruma moja lina uzito wa kilo 380 hivyo tunahitaji saruji nyingi na tunapeleka mchango katika viwanda vyetu, anasema Machibya Katika eneo la Mzenga na Mlandizi ujenzi wa makutano ya barabara na reli kuwezesha watu na magari kuvuka kwenda upande mwingine tayari umekamilika ambapo barabara itapita chini na treni juu.Alisema stesheni ziko sita na stesheni kubwa zitakuwa Dar es Salaam na Morogoro wakati stesheni ndogo zitakuwa Pugu, Soga, Ruvu na Ngerengere. Stesheni zetu zimesanifiwa kwa kufuata mazingira halisi ya nchi yetu, Dar es Salaam itakuwa na umbo la Tanzanite na Morogoro imechanganywa kwa nyumba za asili na Milima ya Uluguru.  <topic>: KITAIFA 